Българска делегация начело с министър-председателя Бойко Борисов и столичния кмет Йорданка Фандъкова и хърватска делегация откриха днес в Загреб паметник на бележития български поет, писател и драматург Иван Вазов.

Инициативата за издигането на паметника на Иван Вазов в хърватската столица е на посолството на Република България в Загреб. Изграждането и поставянето на бюста е финансирано със средства от дарения. Паметникът се намира в парка Бундек на т.нар. Алея на поетите, където са поставени монументи и на други бележити автори като руските поети Александър Пушкин и Сергей Есенин.

Идеята за поставяне на паметник е вдъхновена от дългогодишното лично приятелство на Патриарха на българската литература с хърватския новелист и преводач д-р Фран Гундрум-Ориовчанин. Хърватинът е превел редица творби на Иван Вазов, включително романа "Под игото", публикуван през 1898 г.